《赋得讲经台送石田禅师之虎丘》
明代·梦观法师

讲经台，台何高。
关中圣者说法处，琪园白日天花飘。
千年化迹精灵聚，碧草不侵台下土。
听法游仙去复回，诗魂夜夜啼秋雨。
青山削壁势欲冘，剑花照水芙蓉开。
霸业如烟去无迹，象龙还绕香云堆。
君登讲经台，我折白门柳。
吴歌江上来，不必阳关酒。
月明钟鼓响空山，白石累累齐点首。